Soektog na vermiste Stutterheim-baba eindig tragiesAbukhanyisile Sitebisa. Foto: Verskaf Die eenjarige seuntjie, wat verdwyn het nadat sy ouma hom glo alleen in die veld naby Stutterheim in die Oos-Kaap gelos het, is dood gevind. Maroela Media het vroeër berig Abukhanyisile Sitebisa is verlede Sondag omstreeks 08:00 alleen gelaat naby ŉ rivier in die Mbulelo-township. Sy 42-jarige ouma, Xoliswa Sitebisa, het hom na bewering daar gelos omdat sy ma nie na hom omgesien het nie. Die voorval is op 28 Junie by die polisie aangemeld en Sitebisa is in hegtenis geneem op aanklag van kinderverwaarlosing. Die gemeenskap en polisie het sedertdien tevergeefs in die omgewing na hom gesoek. Volgens kapt. Siphokazi Mawsa, polisiewoordvoerder, is Abukanyisile se liggaam Dinsdag omstreeks 16:00 deur gemeenskapslede gevind. “Sy liggaam is in die rivier tussen Stutterheim en die informele nedersetting gevind. Die oorsaak van sy dood is nog nie bekend nie en sal deur ŉ nadoodse ondersoek bepaal word,” het Mawsa gesê. Sitebisa word nou van moord aangekla. Sy het reeds op 30 Junie in die Stutterheim-landdroshof verskyn, waarna die saak tot 19 Julie uitgestel is. Sy bly in aanhouding.